b'\n_START_ARTICLE_\nFerdinand Adoff\n_START_PARAGRAPH_\nFerdinand Gustav Adoff (24. mai 1890 Roela vald \xe2\x80\x93 14. oktoober 1938 Davos) oli eesti insener ja arhitekt._NEWLINE_Ta s\xc3\xbcndis Roela vallas Rakvere ehitusmeistri perekonnas. Ta \xc3\xb5ppis aastatel 1899\xe2\x80\x931901 Rakvere elementaarg\xc3\xbcmnaasiumis, 1901\xe2\x80\x931905 Rakvere linnakoolis ja 1905\xe2\x80\x931909 Tallinna Peetri Reaalkoolis. Aastatel 1909\xe2\x80\x931910 ja aastast 1912 \xc3\xb5ppis ta Riia Pol\xc3\xbctehnilises Instituudis, l\xc3\xb5petades selle aastal 1918 (sooritades \xc3\xb5ppepraktika Rakveres)._NEWLINE_Ta t\xc3\xb6\xc3\xb6tas aastal 1915 raudbetoonehituse alal P. Holzmanni ehitusfirmas Petrogradis ja aastatel 1916\xe2\x80\x931918 Moskvas Makarovi ja Co ehitusfirmas._NEWLINE_Ta on projekteerinud mitu hoonet Rakveres, n\xc3\xa4iteks turuhoone (pildil), pangahoone, Vene t\xc3\xa4nava linnahaigla hoone\xc2\xa0; samuti Eesti Panga hoone Tallinnas ning Kaarli rahvamaja S\xc3\xb5meru vallas. Rahvamaja valmis 1922, ning v\xc3\xb5is nime saada samas vallas asuva Kaarli k\xc3\xbcla j\xc3\xa4rgi, sest kunagi eraldi seisnud Kaarli vald liideti juba 1890. aastal mitme muu vallaga S\xc3\xb5meru vallaks nimetatud \xc3\xbchendvallaks, mis l\xc3\xbchikest aega kandis veel Kaarli nime._NEWLINE_Aastail 1919\xe2\x80\x931933 oli ta Tallinna Tehnikumi ehituskonstruktsioonide ja raudbetooni eriala \xc3\xb5ppej\xc3\xb5ud.\n_START_SECTION_\nTunnustused\n_START_PARAGRAPH_\nTema nime kannab Rakveres turuplatsi juures olev Adoffi t\xc3\xa4nav.'